วันนี้ใครๆก็ หวีทหวาน ร้านทุกร้านใน siam center จึงแน่นตึง กฏบ้านเราคือไม่ทานร้านที่ต้องรอคิวนาน รีบพุ่งผ่าน siam center มา siam discovery ดีใจ! ลูกค้าน้อยจริงๆด้วย แต่เพราะว่าร้านอยู่ใกล้เวที event เสียงดนตรีแสดงสดดังมาก กระชากอารมณ์กันสุดโต่งกับการตกแต่งร้าน ที่ดูสงบ....นิ่ง......

จะสั่งอะไรดี เลือกยากเหมือนกัน menu set วันแห่งฟามรัก ของ celeb' ตาล ก็น่าสนใจ ส่วนเมนู "ทงคัตสึ ฟู่ ฟู่" ของ celeb ตาลก็อยากลอง แต่เป็นคนแพ้ อาหารจานร้อน รีบสั่งเลย katsutoji (ทงคัตสึ ฟู่ ฟู่) แบบ set รวม ข้าว ซุปมิโสะ ฟักทองหวาน และผักกะหล่ำดอง 260 บ. 

กับอีกเมนู Udon Kare อุด้งแกงกะหรี่ 190 บ.ไม่เลือกเมนูที่เป็น set เพราะอย่างแรกปริมาณอลังการไปแล้ว อย่างที่สองต้องพอเพียง ไม่เช่นนั้น ทานแค่สองคนจะกลายเป็นทรมานทาน ส่วนเครื่องดื่ม มีชาเขียวบริการฟรีเติมไม่อั้น 

รอนานเหมือนกันค่ะ และก็เริ่มรำคาญเสียงดังจากคอนเสิร์ตแล้วด้วย แต่ระฆังช่วย แกร๊งๆ เมนูแรก Udon Kare มาเสิร์ฟก่อน หน้าตาสวยงามไข่น้ำแร่ลอยเด่นสีขาวตัดกับสีแกง โรยด้วยผักสีเขียวสด ตัดกับสีส้มของแครอท เส้นอุด้งลอยปริ่มๆ ชามนี้ไม่ใช่ของเรา แต่ใช้ความไวรีบสอยน้ำแกงกะหรี่มาชิมก่อน กลิ่นไม่ฉุนมาก รสอร่อย น้ำแกงข้นไม่มากไม่น้อย คีบเส้นมาชิม น้ำแกงกะหรี่มีความเหนียวพอดี จึงเคลือบเส้นติดมาด้วย เส้นอุด้งเหนียวหนุบ นวลลิ้นเข้ากันได้ดีกับรสแกง เสียดาย หมูสับน้อยไปหน่อยค่ะ

ชิมของเขาแล้ว ก็มาชิมของเรา Katsutoji เสิร์ฟมาเป็นชุด ตื่นเต้นรอดู ฟู่ ฟู่ พนักงานเปิดฝา อ้าว! นิ่งกริบเลย สงสัยทำเสร็จสักพักแต่เสิร์ฟช้า ละสายตามาดู ข้าวญี่ปุ่นในถ้วยพอเหมาะ เม็ดอวบสวยเป็นมันเงา ฟักทองหวานใส่วาซาบิมาด้วย ผักกะหล่ำดองหยุมน้อยๆ ซุปมิโสะหอมกลิ่นมิรินเตะจมูก และก็ได้เวลาชิม หมูทอดชิ้นหนาสะใจ ได้ออกแรงเคี้ยวดีค่ะ
กัดคำใหญ่ๆ จะได้รสน้ำซุปที่ชุ่มมาในเกล็ดขนมปัง รสกลมกล่อมหวานน้อยเค็มพอดี ปริมาณไข่ก็ใส่มาให้อย่างจุใจ 

ประทับใจความอร่อยของทั้งสองเมนู เพราะตั้งแต่เมนูแรกมาเสิร์ฟ เราก็ตั้งหน้าตั้งตาทานจนลืมเสียงเพลงดังๆไปเลยค่ะ
จะให้ห้าดาวถ้าพนักงานเติมชาให้โดยไม่ต้องร้องขอ เพราะจริงๆลูกค้าไม่มาก น่าจะบริการได้ทั่วถึงกว่านี้

มื้อนี้ จ่ายไป 530 บ. รวม Vat และ Service Charge


